## Carlos Mazón: “Sánchez ha creat el deute hídric amb la Comunitat Valenciana”

*** Anuncia que el Consell desplegarà totes les accions legals possibles per a defensar els regants davant de les retallades d’aigua de Sánchez
* Afirma que “al deute pel finançament, ara, s’uneix el deute de l’aigua després de totes les retallades”
* “Es tracta de la tercera retallada consecutiva d’aigua del transvasament Tajo-Segura que s’ha fet en poc de temps sense estar basada en criteris tècnics”, ha declarat Mazón
* El president de la Generalitat assegura que “no tolerarem que Sánchez continue perjudicant greument la nostra terra”**

**València.**

El president de la Generalitat, Carlos Mazón, ha anunciat hui que “Sánchez ha creat el deute hídric amb la Comunitat Valenciana, per la qual cosa aquest Consell desplegarà totes les accions legals possibles per a defensar els regants de la Comunitat davant de les retallades indiscriminades d’aigua per part del Govern central”.

Així s’ha manifestat el president Carlos Mazón després de conéixer que el Govern ha reduït de 20 a 15 hectòmetres cúbics el transvasament per tercer mes consecutiu.

“No tolerarem que es continue retallant l’aigua que necessita la nostra terra sense fonaments tècnics i només per motius polítics. Ja no es tracta de menysprear, és un insult pels nivells d’injustícia que suposa per als interessos i per a l’agricultura de la Comunitat Valenciana”, ha assegurat.

Mazón ha afirmat que “des de tots els àmbits de la Comunitat Valenciana, tant polítics com socials i empresarials, continuarem defensant el que és just per a aquesta terra i no pararem per molt que ens continuen castigant des del Govern de Sánchez”.

“Al deute per l’infrafinançament autonòmic s’uneix ara el deute hídric amb la nostra terra i amb els nostres regants i no ho tolerarem. Tenim un nou enemic i defensarem els interessos dels valencians, els alacantins i els castellonencs d’aquestes injustícies”, ha puntualitzat el president Mazón.

Fecha: 05/08/2023